Moord op geliefde Karkloof-boer betreur(Argieffoto: Lorraine Claasen) Die boer wat Vrydag in die vroeë oggendure op sy plaas in die Howick-omgewing in KwaZulu-Natal vermoor is, is as die 50-jarige Trevor Murphy geïdentifiseer. “Murphy was ’n welbekende en geliefde boer in die Karkloof-gebied,” het Chris Pappas, DA-lid van die provinsiale wetgewer, gesê. Volgens Pappas is hy hartseer en kwaad oor die moord op Murphy. “Die DA wil sy medelye betuig met Murphy se familie en die Karkloof-Howick-gemeenskap.” Murphy is na bewering om 02:00 deur drie aanvallers in sy huis oorval en herhaaldelik met ŉ skerp voorwerp gesteek. Hy is later in die hospitaal dood. ’n Werknemer wat glo ten tye van die voorval aan die slaap in haar kamer was, het in die vroeë oggendure ondersoek ingestel toe sy vreemde geluide gehoor het. In die huis het sy een van die aanvallers betrap waar hy besig was om die slagoffer met ’n skerp voorwerp te steek, terwyl die ander die huis geplunder het. Die verdagtes het die werknemer glo na ’n ander kamer geneem, haar gesig bedek, haar arms en bene aan ’n stoel vasgebind en die deur gesluit. Sy het daarin geslaag om haarself later te bevry en hulp ontbied. Die aanvallers het met Murphy se bakkie gevlug en ook onder meer sy selfoon, skootrekenaar, televisie en vuurwapen gesteel. Volgens Pappas is dit die tweede voorval in die gebied in die afgelope paar maande. “Dit is duidelik dat die SAPD hierdie gebied moet beskou as ’n potensiële brandpunt vir plaasverwante misdade en die nodige hulpbronne moet gebruik om ons boere en plaaswerkers te beskerm. Tot op hede het die provinsiale regering nog net lippediens gelewer rakende die veiligheid van landelike en boerderygemeenskappe.” Guido Urlings, steundiensbestuurder vir gemeenskapsveiligheid by AfriForum, het vroeër aan Maroela Media gesê daar was vanjaar reeds 13 plaasaanvalle en drie plaasmoorde in KwaZulu-Natal.